Brochdörp

**Brochdörp** () is en Dörp in de Gemeen Neenkerken in’n Landkreis Heidkreis, Neddersassen. Binnen de Gemeen billt de Oort en egen polietsche Oortschop.

Bi de Oortschop Brochdörp höört ok de lüttjen Öörd Hartböhn un Rutenmöhl mit bi.

## Geografie

De Oort liggt in de Lümbörger Heid. Dat Water ut dat Rebeed flütt över lüttjere Waterlööp na’n Mehlandsbeek un de Wiedau hen af.

De Naveröörd sünd Siek in’n Noorden, Schworgen un Kempen in’n Noordoosten, Delsen un Neenkerken in’n Süüdoosten, Hertel un Drögenbossel in’n Süüdwesten, Rutenmöhl un Hartböhn in’n Westen un Täwel in’n Noordwesten.

## Historie

### Verwaltungsgeschicht

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Brochdörp in’n Kanton Visselhöövd höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Neenkerken in’n Kanton Wasra.

De Oort hett vör 1852 to de Amtsvaagdie Neenkerken in dat Amt Rodenborg tohöört, denn von 1852 bet 1859 to dat Amt Snevern un von 1859 bet 1885 to dat Amt Soltau. Na 1885 weer dat in’n Kreis Soltau. 1977 is dat Deel von’n Landkreis Soltau-Fambossel worrn, de 2011 den Naam Landkreis Heidkreis kregen hett.

De Oort weer fröher en egenstännige Gemeen, de an’n 1. März 1974 mit de Gemeenreform in Neddersassen Deel von de Gemeen Neenkerken worrn is. Sietdem billt Brochdörp binnen de Gemeen en Oortschop mit egen Oortsraad un Oortsbörgermeester.

### Inwahnertall

Oort:

Gemeen:

### Religion

Brochdörp is evangeelsch-luthersch präägt un höört to dat Kaspel von de Bartholomäus-Kark in Neenkerken.

För de Kathoolschen is de St.-Maria-von’n-hilligen-Rosenkranz-Kark in Soltau tostännig.

### Oortsraad

;Liddmaten:
* 2011: Rolf Baden, Jörg Delventhal, Friedel Freytag, Herwig Hagen, Dörthe Schneider
* 2016: Jörg Delventhal, Mirco Johannes, Johann Kath, Markus Röhrs, Dörthe Schneider

### Oortsbörgermeesters

* –31. Oktober 2016: Jörg Delventhal
* 1. November 2016–: Dörthe Schneider

## Kultur

In Brochdörp steiht en Denkmaal för de Fullenen ut de twee Weltkrieg’.

### Verenen

De Schüttenvereen Brochdörp is 1881 grünnt worrn.

## Weertschop un Infrastruktur

Brochdörp hett en egene freewillige Füürwehr.

### Verkehr

Dör Brochdörp löppt de Bundsstraat 71, de in’n Noordwesten över Täwel, Söhlingen, Hemslingen un Brookel na Rodenborg geiht un in’n Süüdoosten över Delsen un Neenkerken na Soltau. Von de B&nbsp;71 geiht na Westen de Kreisstraat 43 af, de an Rutenmöhl un Hartböhn langs na Roosbrook föhrt. In Delsen geiht von de B&nbsp;71 de Landsstraat 171 af, de in’n Noordoosten över Sprengel un Schüllern na Snevern föhrt.

De nächste Autobahn is de Autobahn 7 (Afsnidd Hamborg–Hannover). De Opfohrt 45 Soltau-Süüd liggt so 18 Kilometer in’n Süüdoosten von Brochdörp an de B&nbsp;3.

De nächste Bahnhoff is so bi 12 Kilometer wied weg in’n Noordoosten de Bahnhoff Snevern an de Heidbahn. De Bahnhööv Visselhöövd un Soltau sünd 14 Kilometer wied weg un doot an de Bahnlien Langwedel–Ülzen liggen.

Von 1917 bet 1961 hett dat ok Personenverkehr op de Bahnlien Soltau-Neenkerken geven. De Bahnhoff Neenkerken weer in düsse Tied twee Kilometer in’n Süüdoosten.

### Scholen

De Kinner ut Brochdörp gaht na de Grundschool Neenkerken.

## Footnoten





## Weblenken